****

**SAJTÓANYAG**

A Múzeumi ReStarton került sor a [Pulszky Társaság - Magyar Múzeumi Egyesület](http://pulszky.hu/) által adományozott AZ ÉV MÚZEUMA 2020 és AZ ÉV KIÁLLÍTÁSA 2020 elismerések átadására. Az évente odaítélt kitüntetések idén megújultak: több kategóriában hirdettek nyerteseket, és az önálló jelentkezés mellett elsősorban jelölés alapján lehetett részt venni a megmérettetésben. Újdonság, hogy AZ ÉV KIÁLLÍTÁSA címre most először a határon túli, magyar vonatkozású gyűjteménnyel rendelkező múzeumok is pályázhattak.

Az 1996-ban alapított, évente kiadott AZ ÉV MÚZEUMA díjat a muzeális intézmények elmúlt évi fejlődését értékelve, a stratégiai eredményeket összevetve ítélik oda a bírálók. Meghirdetése idén két kategóriában történt: a „nagy múzeumok” sorában az országos múzeumok, országos szakmúzeumok és a megyei hatókörű városi múzeumok versenyezhettek, a „kis múzeumok” között a területi múzeumok, tematikus múzeumok, közérdekű muzeális gyűjtemények és kiállítóhelyek szerepeltek. Kategóriánként 6-6 esélyesnek drukkolhattunk.

A zsűri elnöke dr. Bereczki Ibolya (a Pulszky Társaság elnöke), tagjai: Heilauf Zsuzsa, Kassai Hajnal, Katona Júlia, Kemecsi Lajos, Kónya Béla, Mészáros Balázs, Ringer István, Végh Katalin és Vicze Magdolna.

**AZ ÉV MÚZEUMA** 12 jelöltjének versenyét a „nagy múzeumok” kategóriában a **Ludwig Múzeum** (Budapest) nyerte, a kortárs művészetek kutatásában elért tudományos eredményeiért, a múzeumi tartalmak közreadásában, az ismeretátadásban elért kiemelkedő teljesítményéért, a látogatófogadás és a múzeumi szolgáltatások fejlesztése terén nyújtott teljesítményéért és a múzeumok társadalmi felelősségvállalásában játszott szerepéért.

A „kis múzeumok” versenyében a **Bleyer Jakab Helytörténeti Gyűjtemény** (Budaörs) lett AZ ÉV MÚZEUMA, komplex intézményi megújulásáért, kiemelkedő műtárgyvédelmi, gyűjteménygondozó tevékenységéért, és a múzeumi tartalmak közreadásában, az ismeretátadásban elért kiemelkedő teljesítményéért. A díjazottak a Múzeum Digitár 500.000 Ft értékű digitalizálási szolgáltatáscsomagját nyerték.

Az Országos Közgyűjtemények Szövetségének (OKSZ) különdíját a **Kecskeméti Katona József Múzeum**, a Magyar Vidéki Múzeumok Szövetségének (MVMSZ) különdíját a salgótarjáni **Dornyay Béla Múzeum** kapta.

A szintén évente adományozott [**AZ ÉV KIÁLLÍTÁSA**](http://pulszky.hu/dijak/az-ev-kiallitasa/)díjat a Pulszky Társaság 2010-ben alapította azzal a céllal, hogy a muzeális intézmények kiállítások megvalósításában megnyilvánuló tudományos felkészültségét, kreativitását, a közönséggel való kapcsolatteremtő képességét jutalmazza, egy-egy múzeum állandó vagy időszaki kiállítását kiválasztva. Az idei évben a zsűri két kategóriában ítélte oda ezt a kitüntetést, melyre most kilenc kiállítás mérettette meg magát.

AZ ÉV KIÁLLÍTÁSA 2020 **zsűrije: Bajzáth Judit, Deme Péter, Gózon Ákos, Janotka Mónika, Kalla Zsuzsa, Mányi István, Mihalkov György, Rajcsányi Gellért, Vásárhelyi Tamás.**

A 2 millió forint feletti bekerülési költségű kiállítás kategóriában a **Duna Múzeum** (Esztergom) **VÍZEUM** című új állandó kiállítása nyerte AZ ÉV KIÁLLÍTÁSA címet, amely a korábbi kiállítás értékeinek megőrzésével, a víz és az ember sokoldalú kapcsolatáról a felnőtt és a gyermek látogatók számára egyaránt élményszerű áttekintést nyújt.

A 2 millió forint alatti kategóriában a vajdasági **Topolya Község Múzeuma VOLT EGYSZER EGY SZÍNHÁZ…** című időszaki tárlata lett AZ ÉV KIÁLLÍTÁSA. Az évtizedek óta csak az emlékekben megőrzött, a közösség számára értékes színház létrejöttét és működését kreatív eszközökkel állította a közönség elé. A díjazottak az Arcanum Kft. 500.000 Ft értékű digitalizálási szolgáltatáscsomagját nyerték.

Dicsérő oklevelet kapott a **Szennai Skanzen** a **MESETÉR Látványtár** interaktív múzeumi tér kialakításáért, és a **Magyar Nemzeti Múzeum** a **CLARA - Rotschild Klára divatkirálynő a vasfüggöny mögött** című időszaki kiállításáért.

A Pulszky Társaság internetes folyóirata, a [Magyar Múzeumok Online](https://magyarmuzeumok.hu/) az elmúlt időszakban cikksorozataiban mutatta be a díjakra esélyeseket:

<https://magyarmuzeumok.hu/cikkek/az-ev-muzeuma?fbclid=IwAR1nFCz89W8faXpm47gWbwh3VsY2Z2TEwct0kwlWAUtqleosLNCiuWBtJB8>

<https://magyarmuzeumok.hu/cikkek/az-ev-kiallitasa?fbclid=IwAR1nFCz89W8faXpm47gWbwh3VsY2Z2TEwct0kwlWAUtqleosLNCiuWBtJB8>